"Hekate, hämaruse jumalanna", litograafia, välja andnud Wm. S. Kimball & Co. (1889)
**Hekate** (vanakreeka keeles Ἑκάτη või Ἑκατα) on vanakreeka mütoloogias kuu-, allmaailma-, öö-, maagia-, nõiakunsti ja teispoolsusega suhtlemise jumalanna.
Hekate pühapaikadeks olid ristteed, kuhu muistsed kreeklased talle öösel ohvriande viisid. 

Hekatet saatsid tema loomad: must emakoer ja tuhkur, kes olid mõlemad ära võlutud naisterahvad. Koer oli Trooja kuninganna Hekabe, kes oli pärast Trooja linna langemist merre hüpanud ja Hekate poolt ümber muudetud. Tuhkur (või muu väike loomake, eri allikate järgi) võis olla kas Hekate poolt oma suurustlemise eest karistatud nõid Gale (Γαλῆ) või Galinthias (Γαλινθιάς), Alkmene ämmaemand, keda sünnitusjumalanna Eileithyia tema liigse heatahtlikkuse eest karistanud oli, kuid kelle kaastundlik Hekate enda juurde võttis.

Hekatet seostati teistest jumalataridest näiteks Selene ja Artemisega.

Kujutusviise
------------

Kreeka vaasidel kujutatakse Hekatet harilikult naisena, kes hoiab käes kahte leegitsevat tõrvikut. Mõnikord kannab ta tütarlapselikku lühikest seelikut ning jahisaapaid, just nagu Artemis.

Hekatet kujutati tihti kolmenäolise jumalannana, kes hoiab käes tõrvikut, madu ning nuga.

Hekatet on kujutatud ka kolmepäisena, üks pea koera, teine lõvi, kolmas hobuse oma.

Sammastel kujutati Hekatet sageli kolmenäolisena, pidades silmas, et ta on ristteede jumalanna, kes vaatab igasse suunda.

Hekatet kujutati sageli kolmenäolisena (Chiaramonti muuseumis asuv marmorskulptuur, Rooma aja koopia hellenismiajastu originaali järgi)
Hekatet või Artemist kujutav votiiv, u 400 BC, Briti muuseum
Hekate näitab Persehonele teed allilmast tagasi Maa peale (u 500 eKr, Metropolitani kunstimuuseum)

Nimi
----

Hekate nimi (Ἑκατη, Ἑκατα) tuleneb kreeka sõnast *hekatos* ja see tähendab 'see, kes töötab kaugelt', 'kaugtööline'. Sõna meesvorm Hekatos oli jumal Apolloni, kunstide ja muusika kaitsja, tavaline epiteet.

*Hekate* on kreeka nime *Aikaterine* (Αἰκατερίνη) ja selle erinevate tuletiste (sh Catherine, Katariina, Kadri, Kate) üks võimalikest algkujudest.

Hekate Rooma vaste on Trivia.

Hekate järgi on nimetatud asteroid 100 Hekate.

Päritolu
--------

Hekate oli müstiline jumalus, kelle sünnilugu jääb saladuseks. Tema vanemateks on peetud kord Perseust ja Asteriat, siis jälle Zeusi ja Asteriat või Zeusi ja Pheraead või Herat. On ka arvatud, et ta võis olla viljakusjumalanna Demeteri või ööjumalanna Nyxi järeltulija. 

Hekate võis olla üks titaanide seast, ainus, kel õnnestus ka Zeusi valitsemise all (kui lahingu kaotanud titaanid Tartarosse heideti) vabaks ja edukaks jääda.

Hekate esinemine Kreeka aastaaegade müüdis
------------------------------------------

Kui Demeteri tütar Persephone varjudeilma langes, kuulsid tema hüüdeid üksnes päikesejumal Helios ja Hekate. Hekate ütles Demeterile, et kuulis, kuidas Persephone läbi pimeduse appi hüüdis, kuid ta ei teadnud, kelle juurest tüdrukut otsida (selles osas abistas Demeterit Helios). 

Hekate abistas Demeterit, kui too allilmas oma tütart otsis. Ta käis oma kahe loitva tõrvikuga ema Demeteri ees, näidates talle teed. Ta leidis Demeteri tütre Hadese embusest ning lasi emal ja tütrel taas kokku saada. 

Hiljem, taas allilmas, kui lugu oli leidnud lõpplahenduse ja Persephonele oli Zeusi kohtuotsusega määratud pooleaastane vaheldumisi viibimine kummaski riigis, oli Hekate Demeteri tütre lähim abiline ja nõuandja allilma asjades.

Viited
------

1. 1 2 3 4 5 6 7 8 9  "HECATE (Hekate) - Greek Goddess of Witchcraft, Magic & Ghosts". *www.theoi.com*. Vaadatud 29. juulil 2023.
2. 1 2  Philip Wilkinson, *"Myths & Legends"* (2009, London, Dorling Kindersley Limited).
3. ↑  "Galinthias | Nymph, Midwife & Nurse | Britannica". *www.britannica.com* (inglise). Vaadatud 29. juulil 2023.
4. ↑  Campbell, Mike. "Meaning, origin and history of the name Katherine". *Behind the Name* (inglise). Vaadatud 29. juulil 2023.
5. ↑  "Trivia (Hecate)". *Roman Pagan* (inglise). 5. mai 2015. Vaadatud 30. juulil 2023.
6. ↑  "Asteroid Hekate | Space Reference". *www.spacereference.org*. Vaadatud 30. juulil 2023.
7. ↑  "DEMETER - Greek Goddess of Grain & Agriculture". *Theoi Greek Mythology* (inglise). Vaadatud 5. augustil 2023.
8. ↑  "PERSEPHONE - Greek Goddess of Spring, Queen of the Underworld (Roman Proserpina)". *www.theoi.com*. Vaadatud 5. augustil 2023.
9. ↑  "Hymn to Demeter, Hekate". *Literature Humanities 07-08*. Originaali arhiivikoopia seisuga 5. august 2023. Vaadatud 5. augustil 2023.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Hekate** |

* Hekatele pühendatud (ingliskeelne) laul (hea ülevaade sümboolikast)